정조 21년
丁巳十二月二十八日辰時上御誠正閣大臣備局堂上引見入侍時左承旨李肇源假注書李允謙事變假注書尹致任記事官吳泰曾金履永右議政李秉模兼戶曹判書金華鎭行工曹判書鄭民始行上護軍金持默行大護軍李敬懋禮曹判書李時秀刑曹判書趙心泰兵曹判書李祖源開城留守黃昇源行護軍徐有大趙鎭寬漢城左尹李漢豐行護軍李書九校理李貞運正言閔命爀以次進伏訖秉模曰數日間日氣稍解聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰臘前三白自古稱大豐徵而今年雪下自至月初一日至臘享爲二十七次較諸古所稱三白則幾近十倍爲三農預爲喜幸而但明年雨水或有太過之慮矣兩南則冬雪惜乾云未知近日則何如云也時秀曰近間湖南大雪連下云矣秉模曰太廟展謁社壇親享已有成命聖體連日勞動下情伏不勝預爲伏慮之至上曰展謁日肄儀相値展謁欲於肄儀後爲之則日勢差晩自有相妨者予意則致齊初日肄儀後諸執事仍爲淸齋於齋所允合於禮卿意何如秉模曰聖敎誠然肄儀日若値動駕時則以致齋初日退行肄儀事自今定式好矣又曰方當元子宮連開講筵之時行左諭善尹得孚適有實故姑難進參云行右諭善李城輔卽令講學廳催促上來爲宜而別加敦勉之擧恐不容少緩故敢此仰達矣上曰好矣當敦勉矣仍命書傳敎曰今筵因大臣之奏俾卽上來者此時此任豈可一日或怠況今事勢宰臣行公前卿上來然後可以出入講席也予心之此時企竚當如何已以必欲致定于心中卿之來不來在予誠不誠外此不在多誥望須體予此意與此史官偕來事遣史官傳諭有時帶臺職爲便卿心都憲之任許遞令該曹口傳付軍職使之乘馹趁新歲班聯上來此意一體傳諭于行護軍李城輔上曰次對爲之秉模曰賙賑之政卽朝家振乏恤窮之德意而災頉自有淺深邑力不無豐薄故或有不煩公穀從便私濟者而均之爲公賑也觀於制法之意實爲深遠道臣如欲道達事情則但當先以當賑處幾邑論列又於巡啓亦爲一體開錄其飢口穀數畢賑之後公賑私濟及從更救急之處消詳區別仰備乙覽而近來諸道每於請賑之啓公賑私賑預先分秩輒爲竝擧揆以事面終涉未安遂事不必論而第令設賑兩道道臣各悉此意俾於嗣後無乖格例之地何如上曰依爲之出擧條秉模曰安興鎭造船時收斂沿民之委折及矯救之策論理馳啓之意行會矣卽見忠淸監司韓用和狀啓則以爲安興待變船六隻本爲江都運餉設置而平時則分授鎭民使之行商納稅十二年改造限滿以安眠島松烙給而泰安則專當斫伐之役瑞山則領民曳運其外洪州等六邑道里稍遠難於赴役故斂錢於沿海防給於島中所收合爲四百八十餘兩此實沿民莫大之痼弊爲今矯救之道安興鎭軍餉五一耗米每年劃付本鎭需用於城堞軍器修補之役而目下遺在米爲一百餘石年例應入耗米要不下一百二三十石自今漸次儲蓄及當改造限滿之年每船米五十石出給船主則斫伐曳下等雇價足可相當而改造物力不足條甲寅道臣以營賑耗二百石限五年劃給料利添補改槊時以營耗條每船十石上下事已爲成置節目從今以後依此定式施行則諸般弊端竝當一切革祛請令廟堂稟旨分付矣頃因忠淸水使具明遠該鎭造船時收斂之弊査實啓本批旨內有自本司從長釐弊知委之命故以臣愚淺之見多費思量則今此待變船設置本爲緩急時沁都運餉之計而船制無異戰船之質鈍常時使用不便回旋船主之逢授者不得使用空納稅木轉作難支之端而限滿改造時泰安瑞山等斫伐曳運之役及洪州沔川唐津海美保寧結城等六邑斂錢防役之弊積成沿民之痼瘼若使船制利於行用以今船材之極貴孰不願自當斫伐自當修造乎今乃不但不願一經船主擧皆蕩敗云設有緩急之用以此無用之船決無以越海運餉且非常時繫港之船則臨事取用何間於遠近商船乎當初設施之意非無所據到今矯救之策莫如革罷以此關問於該水使該水使所報亦以爲若無此船則沿民斂錢船主難支不期祛而自祛脫有用處沿海商船孰非可用云云而道臣狀聞中餉耗營穀之添給物力雖出牽架之政終非永久防弊之道該鎭待變船名色自今革罷之意分付何如上曰武將中曾經水使者各陳所見可也摠戎使趙心泰曰安興船制之取其質鈍難於使用專爲其汹濤巨浪中俾免衝破之患也當其改造時諸般弊端誠如大臣所奏但今一竝革罷則恐欠當初設施以備不虞之意臣意則原數六隻中二隻姑爲仍置似或無妨矣禁衛大將徐有大曰摠戎使所奏庶或得宜於省弊存羊之義臣無容更議矣秉模曰將臣之論亦不害爲難愼之道六隻中二隻姑爲仍置船制則一依私船以便使用而如是變通之後則當此船材之絶貴自願造作者必當不患無人凡諸斫運收斂及添補物力等節一竝除之募自願備置之意分付何如上曰依爲之出擧條秉模曰頃因開城留守黃昇源請穀事狀啓年前千石劃給爲其取耗支用而不出數年竝與元穀而盡下此不但爲難繼之道續續狀聞亦甚煩猥姑觀畿內附近邑舊還收捧從後更商稟處事筵稟蒙允矣此當以戶曹會付穀劃給者而畿內戶曹穀之入於各年舊還者爲折米一千一百餘石今年畿內舊還之磨鍊分排於各邑者爲各穀九千餘石云就此九千石之中以折米二千石移作戶曹穀每年耗條劃給松都此後舊還收捧時戶曹穀所捧者次次移充於各該衙門而松營一年所用必不過二百石設或有加於二百石之時亦當有用餘之年折長補短綽有餘裕如是區劃之後若不各別節省以入當出更有狀聞請劃之擧則當該守臣從重論勘斷不可已以此嚴飭分付何如上曰依爲之出擧條秉模曰卽見統禦使吳載徽報備局辭緣則以爲本營將士支放與戰器修繕之資全責於耗穀屯稅而或有停捧或爲蕩減故前後請得逐年減縮支放未下至於屢朔應行修繕亦爲廢閣水使到任後軍器舟什等物略事修補而以今秋新捧耗稅計除於將士等五朔未放下條則自明年正月至秋捧前八朔支放之不足折米爲三百十三石零而無可變通之道從長區劃以及新捧則庶可紓力且有舊還停退三千餘石若値樂歲捧入則可爲相繼之道從今六年之後船役始爲當限則可無年年煩報之擧當有次次復舊之望爲辭矣該營凡百以萬餘石還穀排置而停退蕩減餘者無幾耗條之歲入者因以大縮該水使赴任後連爲告悶故以除減軍校之不緊料窠量入爲出之意題飭而今此所報三百十三石零乃是減之又減不得不支放之需云該營不罷則此數不可不劃給矣平山軍器還三千一百餘石卽備局句管而穀在山倉民弊頗多略減其數別無損益以此耗條三百十三石劃給該營以爲支用之地今此區劃實出不得已之政萬一此後更有煩請則不善措處之罪當先從時帥臣追勘以此分付何如上曰依爲之出擧條秉模曰明日親臨誓戒時讀誓文官不可不備而吏曹判書沈煥之今日次對亦爲懸頉卽爲牌招以爲誓戒時入參之地何如上曰依爲之出擧條上曰大臣就座華鎭進伏上曰卿之病勢近則快可耶華鎭曰臣之賤疾閱月沈綿至今眼視猶不分明前後再陳情懇未蒙遞解之恩度支重任虛縻曠職而今則不敢更事陳疏不可不趁歲前登筵後仰陳實狀故今纔趨進矣臣豈敢爲占便之計而猥達微懇乎伏望亟遞臣職以卒天地生成之澤則公私不勝幸甚上曰前後疏批已諭及矣重任固難輕遞祭享時戶判例爲薦俎官以卿病狀何以趨走陞降乎持命改付標卿其安意調理行公可也仍命榻敎曰明日誓戒時薦俎官以曾經戶判人付標戶判爲預差華鎭曰曹務積滯多有稟處者矣仍奏曰臣之向來請得關西小米非但爲目下需用之不足本曹封不動本爲六萬兩矣漸漸減縮今止於二萬兩而亦且才封旋用有名無實事體苟簡已無可言而若有不時之需則其將何處着手乎臣之初意則所請得中六萬兩作爲封不動若有不得已可用之事則雖或推移取用待秋捧卽充元數一以爲復舊之道一以備不時之用而猶慮西穀摠之漸致減損與惠堂相議以請得穀移作惠廳句管以爲逐年取耗之地本曹則取用惠廳錢然則以穀摠言之則在彼在此而同一國穀也以惠廳言之則年年取耗而不無賴益矣本曹則得此而亦可以分排措置故以此仰請者蓋有意也而大臣爲慮耗條之漸縮不欲作錢惠廳不用作錢則無甚關緊故意見矛盾訖今相持而竊念自曹中彌縫變道其勢末由則只令因循任他不卽從長區劃者豈非萬萬可悶者乎至於關西加耗作錢多寡逐年不同以此爲木代錢與區劃錢者恐非久遠之道雖以今年作錢言之元數爲二萬餘兩而本曹所用只八千兩則區劃錢不足者已爲七千兩矣若論其元數二萬餘兩所出穀數則今年作錢幾近七千石矣通計每歲應下參互今年作錢則年年作錢將不下七八千石元穀已極可悶應不足猶且夥然臣意則本曹移劃惠廳三萬石耗條三千石亦入加耗作錢元數之中自惠廳逐年作錢以補需用其餘數則勿論多寡依年例自本道修成冊送于本曹則作錢之石數相等而廟堂不必持難於惠廳移劃耗作錢矣耗條之可補需用惠堂亦不當拘礙於本曹請得錢區處矣此則彼此無害變通有方而至若木代錢及區劃錢之區處亦有一道焉鑄錢雖以弓角契事論之誠不可廢之事而勢當逐年設行則不過三數朔開鑄所剩者爲二萬兩此與應用經費有異就此所剩之錢一萬兩作爲木代錢一萬兩作爲區劃錢不足五千兩則以加耗作錢條充數則其所區處綽綽有裕而可爲永久遵行之道豈不有勝於無定數之加耗作錢乎鑄錢雖或逐年未設行加耗作錢之數拮据區劃錢而必當有每年餘剩其所餘剩年年儲留者値未鑄錢之時則以此區劃亦無難便之端矣上曰惠堂亦陳所見可也民始曰所謂加耗條乃是關西穀多邑作錢而爲壯營歲入者也近以作錢數爻之漸縮營用未免狼狽方講拮据之策苟有可以作錢者則自當爲壯營之需何可移屬於他處乎旣非戶曹之穀物又非戶曹應入者則自戶曹有不可取舍與奪矣且均廳若送三萬石價則此爲均廳之穀物勿論耗條之作錢與仍置自當隨便處之而今欲使之原穀則不敢擅動作錢則別爲區劃拘掣多端已甚難便又況十年之後則不許作錢然則均廳十年之間不過還推三萬石本價而止此豈成說乎以此以彼決難許施矣上曰大臣之意何如秉模曰臣於閤外略聞戶判之言以爲在惠廳歲有所收在穀簿別無所縮不害爲方便之策矣登筵後詳聞所奏與閤外驟聞之時事情有異恐未必爲完備之道矣上曰依戶判議施行而壯營均廳事勢雖不可不考比之度支自有緩急先後之別此所以不從壯提均堂之持難而從戶判闊狹推移之請矣大抵關西穀多邑之許令作錢卽欲除民弊則縱不能賣此貿彼於道內以爲裒多益寡年復年來用之無已則爲充戶曹上送之數將犯穀少邑苟有是也豈可成說乎到此經用雖重民食亦重向筵下敎中木代錢及區劃錢名色一竝勿爲輸送從他覓代爲可云者蓋出於重民食之意也一言以蔽之曰穀多爲弊則許賣減數以除民弊減而至於將縮則勿賣添還俾裕民食其賣其否要以便民爲主則始可爲對揚爲民之苦心自廟堂關問關西伯近來擧行之如何爲之一直作錢之果無所妨使之論理狀聞可也出擧條華鎭曰江倉米儲擧皆不足故夏秋以後所貿米太摠爲萬餘石而太則足可繼用米則廣興倉豐儲倉僅支於新捧以前至於軍資監別營則二月朔放料將爲不足而稅穀上來始可論於三月以後若限萬石貸用惠廳米秋後所用而待稅納卽爲還送則在兩倉庶爲目前支放之資在惠廳不過數月推移之事其在共濟之義惠堂似不爲持難矣下詢而處之何如上曰惠堂亦陳所見可也民始曰戶曹事體誠可悶然而惠廳則無推移之道訓局兼料及禁御兩營給代米移送中姑先量宜資用而待新捧自戶曹卽爲還報於該軍門則可以繼用此則似可推移矣上曰依爲之而還報之際無異於不貸覓給其代於各處仍不還報之道廟堂與度支講究自戶曹草記可也出擧條華鎭曰鑄錢凡具皆已措置待歲翻卽令設行而正郞尹光心旣在該邑且經再作年監鑄使之依例除本仕專意董飭而開鑄時雖未及筵稟以草記擧行何如上曰依爲之出擧條華鎭曰伏見華城留守徐有隣啓下本曹者則以泰安田稅之移劃於華城府爲請蒙允矣臣有區區愚見敢此仰陳焉華城體例固何如而餉需支放每患不足有此移劃之請而第念國穀一也而本府內稅則上納於地部泰安田稅移納於本府者事面旣不便且在國體此多彼寡不當計較捨近取遠終涉如何臣意以爲華城則取用本府田稅如三道之例而地部則取用泰安田稅恐似得宜矣上曰事面正大依爲之民始曰奉常寺提調徐龍輔以今年加沈醬太價自惠廳上下事陳達蒙允矣數雖不多此是年例應上下外當爲別下者貢法至重有難創行且元貢外別下本自戶曹擧行醬太價自戶曹上下之意分付何如上曰依爲之出擧條民始曰本廳錢七萬兩自戶曹欲爲鑄錢本錢請得貸去而貸去之時以每年鑄錢之後利條次次還報爲言矣于今十年鑄錢亦屢矣初無還報者本錢亦盡用無餘云雖欲還推將無可推之期均廳事目至嚴且重各司不得擅貸則至於永貸不還尤非可論本廳徑用亦甚不敷而戶曹事勢果無一時辦出之道自本廳有給代該曹者就其中每年七千式限十年計減何如上曰先朝受敎至嚴均廳事目與他自別全數則過矣折半除留可也出擧條時秀曰臣監生取才事日前進雲觀取七政曆中鄕書及唐本詳加考準則五星伏現與度數多有錯誤處蓋緣七政曆初無考準啓目之規故監生輩推步之時不爲審愼致力而然所當論勘懲後而其來已久有難一一追究自今以後七政曆亦依日課例詳細考準一體啓目如或更有錯誤之弊則該監生草記嚴繩事定式分付何如上曰依爲之出擧條祖源曰來正月初二日宗廟永禧殿景慕宮展謁時禁衛軍二哨留陣事命下矣銅龍門入直軍替代然後可爲四哨而近年有弘化門入直軍勿爲替代之例故不敢循例替代敢此仰達矣上曰金虎門入直軍除出替把可也出擧條祖源曰訓鍊院能麽兒堂上以本院都正及三軍門中軍依定奪當爲啓下而都正申大謙時帶訓局中軍一人不可兼帶兩任而亦不敢循例擧行申大謙訓局中軍之任改差何如上曰依爲之出擧條祖源曰北兵營都試狀啓中之次人當爲直赴會試而臣之回啓也以之次之之次人誤爲修啓臣之矇然不察萬萬惶悚而原回啓當改付標以入乎上不答肇源曰北兵使都試狀啓回啓時之次人直赴會試一款誤以第三之次之人修啓者旣甚疎忽科試體重而今以改付標仰奏者又極未安原回啓勿施使之更爲修入當該兵曹判書李祖源推考何如上曰依爲之出擧條上曰臺諫進前命爀進奏曰克觀事云云措辭見上尙曾事云云措辭見上姜彝天等事云云措辭見上上竝不允上曰同副承旨入侍又命書榻敎曰初仕人入侍賤臣承命出傳與健元陵參奉李儒文偕入進伏上曰諸臺何不入來仍命書榻敎曰明日誓戒之班兩司不可不備員兩司中衆所共知情勢在外未肅拜人許遞政官牌招開政以在京無故人差出待下批牌招使之參班命次對先退上曰初仕人進前儒文進奏職姓名上曰汝爲誰之後孫儒文曰咸陵君李澥之旁孫矣命先退命書榻敎曰北兵使今日議薦待下批政官牌招開政下批又命書榻敎曰違牌政事傳旨勿捧仍以前牌催促使之斯速開政又命書榻敎曰差祭承旨許遞不爲仕進承旨許遞又命書榻敎曰承旨前望單子入之秉喆曰明日受誓戒時承旨不可不備員新除授承旨趙鎭寬李海愚所當牌招而拘於廳規不得請牌何以爲之乎上曰牌招可也出擧條上曰承旨房仍上曰堂上執禮李勉兢令該曹口傳付軍職又命書榻敎曰重臣處義豈不過當乎旣無必遞之端而一番行政認爲瓜限則烏在其冢宰之爲重任乎誓戒在夜當讀誓文矣大享又隔日進幣酌酒之任又不可委之預差矣且況冬至日筵敎於大臣者有之此時吏判之引入可謂不思之甚矣今又違牌尤過矣吏曹判書沈煥之從重推考更爲牌招使之行公仍命退承史以次退出